Бабай сирине (Гыйльметдин һәм Пәрваз Фәттаховларга багышлана)

	...Сугыш дәвам итә. Һәр көн авыл Советы янында фронтка озатулар, елап аерылышулар. Әй, Ярмәк, син әкиятләрдә сөйләнә, җыр-ларда җырлана торган матур авылларның берсе. Синнән кемнең аерыласы килсен дә, сине кемнәр сагынмасын! 	 Әнә, өч яктан урап аккан Сок суы, аның аръягында тирә-юньгә ямь, юкә чәчәгенең хуш исләрен бөркеп торган Юкәле тау. Икенче ягында - Сосна таулары, аларның өстеннән башланып киткән зур урманнар, ә тау асларында - ямь-яшел болыннар. Барсын да күз алдыңа китереп, күзләреңне бер ноктага төбәп, очы-кырыена чыга алмаслык уйларга батасың. Юкәле тау турында Халикъ Садри сагынып китаплар язды, Зыя Ярмәки шигырьләр чыгарды Юкәле тау турында әнием сөйләгән сүзләр дә хәтеремдә сакланган. “Балам, Юкәле тау янына барсагыз, догалар укып йөрегез, ул изгеләр тавы. Ә-ә-нә изгеләр кабере”, - дип Юкәле тауның баш ягындагы агачлар арасыннан күренеп торган бураны күрсәтә һәм дәвам итә. - Без үскәндә буралар икәү иде. Усманнан килгән мулла, хәзрәткә утыргач, берсе авылга күчкән. Бу тауның нуры һавага тоташкан, кем шунда чыгып теләк теләсә, кабул була”... 
	---	
Бердәмлек

	№ --- | 11.05.2021	


